Hooflanddros van Pretoria se doppie byna geklinkArgieffoto Die hooflanddros van Pretoria, landdros Desmond Nair, se doppie is byna geklink. Nair word daarvan beskuldig dat hy sowat R200 000 se opgraderings aan sekuriteit by sy private woning wederregtelik aanvaar het van die omstrede sekerheidsmaatskappy Bosasa. Nair ontken dit en sê die opgraderings behels die mindere bedrag van R50 000 – en dat hy self daarvoor betaal het. Die Landdrostekommissie het op grond van dokumente en omvattende bewyse bevind dat daar wel ‘n prima facie-saak teen Nair is. Benewens die parate inligting grond die kommissie sy bevinding daarop dat die landdros, wat op 51-jarige leeftyd reeds veertien jaar hooflanddros is, nie kan voortgaan met sy werk terwyl die vermoede van sulke erge wangedrag oor sy kop hang nie. Die Landdrostekommissie het dus aanbeveel dat hy geskors word. Die besluit is deur die minister van justisie, Ronald Lamola, aanvaar en uitgevoer, maar word eers van krag as dit deur albei huise van die parlement bekragtig word. Die Nasionale Vergadering se portefeuljekomitee oor justisie het dit hierdie week bekragtig en die Nasionale Vergadering het die bekragtiging Donderdag eenparig aanvaar. Vrydag het die Nasionale Raad van Provinsies se staande komitee oor justisie en sekerheid die minister se besluit die groen lig gegee. Die verwagting is dat die Nasionale Raad van Provinsies Dinsdag die besluit finaal sal bekragtig, wat sal beteken Nair is geskors. Daarna volg ‘n volledige verhoor en as die interpretasie van die feitestel dieselfde bly, is Nair afgedank en sy loopbaan as landdros is verby.